**A gyerek örök érték: emeld magasba negyedszer is!**

**Országos gyerekemelés 2021. szeptember 25-én**

Szeptember 25-én, szombaton 11 órakor országos gyerekemelést rendez a Családbarát Magyarország és a Három Királyfi, Három Királylány Mozgalom és a Debreceni Egyetem Mentálhigiénés és Esélyegyenlőségi Központja kiállva a gyerekvállalás, a családalapítás fontossága mellett.

Idén is rekordot szeretnénk dönteni: a korábbi tízezres számot jóval túlszárnyalni!

A gyerekemelést országszerte családi napok keretében rendezzük, a gyerekeket szüleik pontban 11 órakor emelik meg. Idén már több mint 20 település csatlakozott a felhíváshoz.

Közöttük kisebbek és nagyobbak, határon innen és túlról is; pl. Csíkszereda, Debrecen, Békéscsaba, Veszprém, Szeged, Székesfehérvár és Eger is emel.
Továbbra is várjuk a jelentkezéseket önkormányzatok, civil szervezetek részéről.

Emeljünk magasba minél több gyereket országszerte és a határokon túl egyszerre, egy időben!

Egy gyereket felemelni annyit jelent: elfogadni, megmutatni, átélni, hogy miénk lehet az életnek ez az adománya, és egyben meg is mutatjuk őt vagy őket a nagyvilágnak, mert családban élni jó dolog!

Az első gyerekemelés, 2018 óta velünk tart és viszi a hírét az akciónak Böjte Csaba ferences szerzetes, aki idén is az esemény fővédnöke. A Három Királyfi, Három Királylány Mozgalom felhívására tavaly rengetegen mozdultak meg a vírusjárvány jelentette korlátozások ellenére is: az online eseményen is több ezren emeltek gyereket otthon, a kertben, udvarokon és folyosókon.

Idén az immár hagyományosnak mondható tavaszi esemény a vírusjárvány miatt csúszott őszre, de semmiképp se szerettük volna, hogy gyerekemelés nélkül teljen el 2021.
Gyere és emeld meg Te is gyerekedet, unokádat velünk együtt pontban 11 órakor!

A gyerekemelés fővárosi helyszíne a Hősök Tere lesz, ahol koncertek és gyerekprogramok várják a családokat.

A családok jövőjéért, a gyermekek megszületéséért dolgozik civil szervezetként a Három Királyfi, Három Királylány Mozgalom, és ez fontos célja a Családbarát Magyarország programnak is. A gyerekeink felemelése nagyon kifejező módon mutatja ki, hogy a gyerek az élet legnagyobb adománya. És mi sem lehet konkrétabb gesztus, minthogy ország-világnak felmutatjuk ezt a nagy értéket: a gyerekeinket!

Az első országos, egy idejű gyerekemelést a Három Királyfi, Három Királylány Mozgalom szervezte meg 2018-ban. Akkor 12 város csatlakozott, a következő évben már 24 hazai település mellett több határon túli helyszínen is volt gyerekemelés. A Margitszigeten rendezett, család nappal egybekötött központi esemény házigazdája és az emelés irányítója ekkor Vecsei H. Miklós színművész volt, és színpadra lépett az Operaház Gyermekkara is. 2020-ban a vírusjárvány az online térbe kényszerítette az emelést, de talán épp emiatt több mint 160 településről kaptunk fotókat videókat a gyerekek emeléséről, immár határok nélkül: több ezren csatlakoztak hozzánk Göteborgtól Csíkszeredáig.
Emeljünk együtt idén is!

PROGRAM:

9:00 Ringató - Vedd ölbe, ringasd, énekelj!

9:30 Kanga Training - Baba-Mama Táncbemutató

10:00 Kíváncsi Katica Mesezenekar

11:00 Gyermekemelés

11:05 Langaléta Garabonciás - Gólyalábas utcaszínház

12:00 Táncház a Debreceni Népi Együttessel

További programok

Nemezes játékműhely - Madárlátta Kulturális Egyesület

Kézműves Foglalkozás Gyermekváros Egyesülettel és Angyalliget Alapítvány

Interaktív játékok a Természettárral

Mustkóstolás - Kertbarát Egyesület

Babahordozó próba és könyvkuckó a Mamamibolttal

Közreműködnek:

Méliusz Könyvtár

MRSZ

EMMA Egyesület

Fórum